GCAP เผยอยู่ระหว่างขอใบอนุญาตปล่อยสินเชื่อนาโนไฟแนนซ์ คาดแล้วเสร็จใน 60 วัน
GCAP เผยอยู่ระหว่างขอใบอนุญาตปล่อยสินเชื่อนาโนไฟแนนซ์ คาดแล้วเสร็จใน 60 วัน หากได้รับใบอนุญาตจะสามารถปล่อยสินเชื่อได้ในช่วงไตรมาส 3/58
24 มี.ค. 2558

นายสันติ หอกิตติกุล กรรมการผู้จัดการ บริษัท จี แคปปิตอล จำกัด (มหาชน) หรือ GCAP เปิดเผยว่า บริษัทเตรียมเสนอให้ที่ประชุมผู้ถือหุ้นในช่วงเดือน เม.ย.58 แก้ไขข้อบังคับบริษัทให้เพิ่มธุรกิจรับจำนำจำนองสินทรัพย์เพื่อขอสินเชื่อ
เนื่องจากบริษัทเตรียมเปิดให้บริการสินเชื่อกู้ยืมแบบมีหลักทรัพย์ค้ำประกัน จากปัจจุบันที่บริษัทเน้นการปล่อยสินเชื่อเช่าซื้ออุปกรณ์การเกษตรอย่างเดียว แต่ช่วงที่ผ่านเห็นความต้องการสินเชื่อของลูกค้าในด้านอื่น ๆ เพิ่มขึ้น ทำให้บริษัทมองเห็นโอกาสทางธุรกิจ
อีกทั้งขณะนี้บริษัทอยู่ระหว่างการเตรียมยื่นขอใบอนุญาตการปล่อยสินเชื่อนาโนไฟแนนซ์ และสินเชื่อ ส่วนบุคคลภายใต้การกำกับ (Personal Loan) จากธนาคารแห่งประเทศไทย (ธปท.) คาดว่าจะใช้เวลาในการพิจารณาประมาณ 60 วัน หากได้รับใบอนุญาตจะสามารถปล่อยสินเชื่อได้ในช่วงไตรมาส 3/58
อย่างไรก็ตาม ในระยะแรกคาดว่าจะยังคงสร้างรายได้ไม่ มากนัก เนื่องจากนาโน ไฟแนนซ์ เป็นการปล่อยสินเชื่อแบบไม่มีหลักทรัพย์ค้ำประกัน แม้สามารถคิดอัตราดอกเบี้ยได้ถึงร้อยละ 36 ต่อปี แต่เป็นธุรกิจที่มีความเสี่ยง High Risk High Return ดังนั้น ต้องปล่อยสินเชื่อด้วยความระมัดระวัง  บริษัทจึงเน้นกลุ่มลูกค้าเดิมที่เรามีข้อมูล และมีประวัติการชำระเงิน เพื่อไม่ให้เกิดความเสียหายต่อลูกค้า
ทั้งนี้  ในปีนี้บริษัทตั้งเป้ารายได้และกำไรเติบโตไม่ต่ำกว่า 14% จากปีก่อนที่มีรายได้ 186.22 ล้านบาท และกำไรสุทธิ 59.41 ล้านบาท โดยตั้งเป้าพอร์ตสินเชื่อคงค้าง ณ สิ้นปี 58 เพิ่มขึ้นไปแตะ 1 พันล้านบาท จากสิ้นปี 57 อยู่ที่ 900 ล้านบาท 